Diari Oficial de la Generalitat Valenciana


Sumari del DOGV 3949, del 28-02-2001 (2001/1846)

ORDRE de 15 de febrer de 2001, de la Conselleria d'Agricultura, Pesca i Alimentació, per la qual s'aprova el règim d'ajudes per al foment i el desenvolupament del cooperativisme agrari valencià.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/02/15/(1)/dof/vci/html**

### Dades del document

Número de DOGV
:   3949

Data del DOGV
:   28-02-2001

Secció del DOGV
:   I. DISPOSICIONS GENERALS

Número del document
:   2001/1846


Data del document
:   15-02-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * cooperativa agrícola
    * suport econòmic
    * ajuda a l'agricultura

ORDRE de 15 de febrer de 2001, de la Conselleria d'Agricultura, Pesca i Alimentació, per la qual s'aprova el règim d'ajudes per al foment i el desenvolupament del cooperativisme agrari valencià. [2001/1846]
  
El règim d'ajudes per al desenvolupament del sector cooperatiu, vigent durant el període 1995-2000, ha demostrat la seua eficàcia quant a la solució dels problemes estructurals que defineixen el cooperativisme agrari valencià, i també la seua adequació als objectius instrumentals definits en aquest règim. Entre ells destaca amb singularitat la seua contribució al desenvolupament endogen de les zones rurals per mitjà del foment de l'associacionisme agrari de base cooperativa, la diversificació productiva i el suport decidit als processos de reestructuració de l'empresa cooperativa, per adequar-ne la dimensió econòmica i financera a les exigències creixents de competitivitat.
  
En la reforma de la política agrària comunitària, conseqüència del desenvolupament de l'Agenda 2000, s'hi configura el desenvolupament rural de caràcter global com un dels elements diferenciadors d'aquesta reforma, i s'hi reconeix la naturalesa multifuncional de l'agricultura com a principi bàsic del model agrari europeu. En conseqüència, tota política de suport al sector, sense perdre l'horitzó de la competitivitat, ha de compaginar el manteniment de l'activitat amb l'estabilitat de les rendes agràries.
  
El model associatiu de base cooperativa, per la seua naturalesa, és un element vertebrador i dinamitzador del sector agrari i del medi rural i, per la seua difusió i la presència de les cooperatives pràcticament en la totalitat de municipis, es pot considerar com un factor decisiu en el desenvolupament del món rural valencià.
  
Ateses les disposicions dels articles 98 i 104 del Decret Legislatiu 1/1998, de 23 de juny, del Govern Valencià, text refós de la Llei de Cooperatives de la Comunitat Valenciana, pel qual la Generalitat Valenciana no sols assumeix el compromís genèric de promoure el desenvolupament de cooperatives, sinó en particular en les activitats agràries, tant pel que fa als processos de producció, transformació, comercialització i industrialització com en les activitats relacionades amb el turisme rural.
  
Atesa la legislació de la UE sobre desenvolupament del món rural i, en concret, les disposicions dels reglaments (CE) 1257/99 i 1750/99, sobre les ajudes al desenvolupament rural.
  
Tenint en compte el que s'ha exposat, i vista l'eficàcia demostrada en l'aplicació del règim d'ajudes al sector cooperatiu agrari, vigent durant el període 1995-2000, regulat per mitjà de l'Ordre de 20 d'abril de 1995, d'aquesta Conselleria, cal actualitzar-ne el règim esmentat incloent-hi modificacions que recullen l'experiència acumulada durant l'aplicació i l'adequació a la legislació autonòmica sobre cooperatives i a les normes comunitàries sobre desenvolupament rural.
  
Per això, fent ús de la competència que se m'atribueix en l'article 47.11 del text refós de la Llei d'Hisenda Pública de la Generalitat Valenciana, Decret Legislatiu de 26 de juny de 1991,
  
ORDENE
  
Article 1. Règim d'ajudes
  
S'aprova el règim d'ajudes per al foment i el desenvolupament del sector cooperatiu agrari valencià, pel qual la Conselleria d'Agricultura, Pesca i Alimentació, durant el període 2001-2007, concedirà subvencions a les cooperatives agràries i a les seues organitzacions, amb domicili social a la Comunitat Valenciana, per posar en pràctica algun dels processos següents:
  
a) La constitució i integració cooperativa.
  
b) La modernització i reconversió de cooperatives.
  
c) La formació dels socis cooperativistes i dels seus òrgans rectors.
  
Article 2. Programa d'ajudes
  
S'estableix un programa d'ajudes per subvencionar les inversions i despeses originades per la constitució, posada en marxa i consolidació de cooperatives, consorcis, fusions i altres formes d'integració de cooperatives, com també els interessos de préstecs i els processos de capitalització, necessaris per a la modernització i reconversió cooperatives.
  
En tot cas, les ajudes estaran sotmeses, segons pertoque, a les directrius comunitàries sobre ajudes estatals al sector agrari (2000/C, 28/02), a les ajudes de l'Estat amb finalitat regional (98/C, 74/06), i a allò que s'estableix en el Reglament (CE) núm. 70/2001, de la Comissió, de 12 de gener de 2001, referent a l'aplicació dels articles 87 i 88 del Tractat CE a les ajudes estatals a les petites i mitjanes empreses (DO L 10 de 13.1.2001). El programa d'ajudes per a les activitats i els productes no inclosos en l'annex I del Tractat de Roma (agroturisme, artesania, ?) s'estendrà al període 2001-2006.
  
Les ajudes per a formació s'establiran per mitjà de convenis amb organitzacions representatives del sector agrari i, per tant, es regularan mitjançant acords subscrits entre la Conselleria i aquestes organitzacions. Anualment es publicarà el programa pressupostari, la línea o les línies de subvencions i els imports globals màxims que les financen.
  
CAPÍTOL I
  
Ajudes a la constitució i integració cooperativa
  
Article 3. Objecte
  
La Conselleria d'Agricultura, Pesca i Alimentació concedirà subvencions, d'acord amb aquesta ordre, a les cooperatives i els consorcis cooperatius per a:
  
a) L'explotació comunitària de la terra i de treball associat.
  
b) L'adquisició de subministraments, l'assistència tècnica i la prestació de serveis.
  
c) La industrialització i la comercialització conjunta dels productes dels socis.
  
d) La posada en pràctica i la consolidació de la participació cooperativa en el sector de la distribució organitzada.
  
Secció primera
  
Ajudes a la constitució i posada en marxa de cooperatives
  
Article 4. Beneficiaris
  
1. Podran ser beneficiàries d'aquestes ajudes:
  
a) Les cooperatives agràries de primer grau de nova constitució.
  
b) Les cooperatives agràries de segon grau de nova constitució.
  
c) Les cooperatives agràries, pel concepte d'incorporació de nous socis persones jurídiques, quan implique una ampliació significativa de l'activitat, no inferior al 30% d'aquesta.
  
d) Les cooperatives resultants de la fusió o l'absorció de cooperatives (d'ara endavanten, fusió de cooperatives).
  
e) Les cooperatives que constituïsquen noves seccions.
  
f) Les cooperatives de nova constitució: agroturístiques, artesanals?, i les de plantes aromàtiques i medicinals.
  
g) Les empreses en què participen majoritàriament cooperatives, l'objecte social de les quals siga principalment la comercialització o distribució dels productes dels seus socis partícips, o les entitats en què participen majoritàriament cooperatives, la finalitat de les quals siga el desenvolupament d'iniciatives que faciliten l'adaptació i millora productiva de les explotacions agràries, relacionades amb l'experimentació, la investigació aplicada i la divulgació dels resultats.
  
2. La finalitat d'aquestes ajudes és fomentar la creació de noves cooperatives en els sectors i les comarques amb una mancança notable d'aquest tipus d'associacions agràries, i la fusió de les ja existents, i col·laborar en els inicis per aconseguir-ne la consolidació.
  
3. Tota consideració que es realitze en aquesta secció a les cooperatives serà aplicable a qualsevol beneficiari.
  
Article 5. Requisits
  
1. Per a les cooperatives de primer grau que desitgen acollir-se a aquestes ajudes, n'hi haurà prou amb complir les condicions generals que s'estableixen en aquest capítol per a l'obtenció de les ajudes.
  
2. Les cooperatives de segon grau han de complir els requisits mínims següents:
  
a) Com a mínim, dues de les cooperatives integrants han de tenir dos exercicis econòmics d'activitat.
  
b) En l'últim exercici econòmic tancat, cap de les cooperatives ha de superar el 70% de l'import net de la xifra de negocis agregada de totes elles, en l'activitat pròpia de la cooperativa de segon grau.
  
c) D'acord amb els comptes anuals corresponents a l'últim exercici tancat, les quals caldrà haver formulat segons el que s'estableix en el Reial Decret 1643/1990, de 20 de desembre, pel qual s'aprova el Pla General de Comptabilitat (BOE de 27/12/90), cada cooperativa sòcia s'ha de caracteritzar per:
  
- No presentar una xifra negativa de fons propis ajustats. S'entén per fons propis ajustats la xifra de fons propis del balanç, neta d'aportacions al capital social no desembossades, retorns passius pendents i altres deutes per imputació de despeses.
  
- Que, en cas d'haver incorregut en pèrdues, s'haja seguit, per a la imputació i la dels retorns passius, el procediment previst en el Decret Legislatiu 1/1998, de 23 de juliol, del Govern Valencià, text refós de la Llei de Cooperatives de la Comunitat Valenciana, o, si escau, la Llei 27/1998, de 16 de juliol, General de Cooperatives.
  
d) L'informe d'auditoria corresponent als comptes anuals esmentats, ha de contenir una opinió favorable i sense reserves o, si no n'hi ha, opinió favorable subjecta a tals reserves o incertituds que, aplicant criterios de màxima prudència valorativa en la repercussió econòmica no impliquen la desaparició dels recursos propis de la cooperativa.
  
3. Quant a les inversions productives en les explotacions agràries, caldrà acreditar el compliment de les condicions següents:
  
a) Viabilitat econòmica: es considerarà que una explotació associativa és viable econòmicament quan, segons les definicions de l'article 2, apartats 11 i 12, de la Llei 19/1995, la seua renda unitària de treball no siga inferior al 20% de la renda de referència, o assolisca aquesta condició amb l'aplicació de l'ajuda sol·licitada. També es consideraran viables les explotacions associatives qualificades com a prioritàries segons la disposició final tercera de la Llei 19/1995.
  
b) La qualificació i l'experiència apropiades dels socis de l'explotació associativa, per mitjà d'acreditació amb un: títol acadèmic, diplomatura o certificat de curs o cursos de matèries agràries, o, si escau, experiència professional en l'activitat agrària amb un mínim de tres anys.
  
c) El compliment de normes comunitàries mínimes en matèria de medi ambient, higiene i benestar animal, d'acord amb la normativa nacional i comunitària.
  
d) L'existència d'eixides normals al mercat per als productes obtinguts en l'explotació.
  
e) Que s'ajusten a les restriccions de la producció o a les limitacions d'ajudes regulades en les organitzacions comunes de mercats.
  
4. Pel que fa a les inversions per a la transformació i comercialització de productes agraris, cal acreditar:
  
a) La viabilitat econòmica de la inversió.
  
b) El compliment de les normes mínimes en matèria de medi ambient, higiene i, si escau, benestar dels animals, d'acord amb la normativa nacional i comunitària.
  
c) L'existència d'eixides normals al mercat per als productes.
  
d) Que s'ajusten a les restriccions a la producció i a les limitacions de les ajudes comunitàries en virtut de les organitzacions comunes de mercat.
  
5. En les cooperatives d'agroturisme, caldrà acreditar, a més a més, que:
  
a) Com a mínim, el 50% dels socis tenen la seua activitat al terme municipal o limítrof d'aquell on es desplegaran les actuacions de la cooperativa, per tal que les rendes que s'obtindran amb la pràctica de l'activitat objecte de subvenció contribuïsquen al desenvolupament del propi entorn rural.
  
b) Les inversions es destinen a la rehabilitació total o parcial d'edificis i dotació dels serveis complementaris.
  
Es considerarà com a mèrit preferent que almenys un 25 per cent dels socis de la cooperativa o de la secció corresponent acredite coneixements sobre formació turística al medi rural.
  
6. L'entitat beneficiària o, si escau, la nova secció, s'haurà de constituir abans del 15 de maig de l'any de sol·licitud de l'ajuda.
  
Article 6. Conceptes subvencionables
  
1. Podran ser subvencionats els següents:
  
a) Despeses: Despeses administratives inicials: lloguer de locals, material d'oficina, costos de personal administratiu, costos generals i les despeses legals i administratives. Respecte del supòsit previst en l'article quart, c) es prendran en consideració les despeses relacionades i conseqüents amb l'ampliació de l'activitat. Els productes i activitats no inclosos en l'annex I del Tractat de Roma (agroturisme, artesania,?) no són objecte d'ajudes per aquests conceptes.
  
b) Inversions i despeses amortitzables: Estudis de viabilitat, de mercat, de sistemes de gestió i anàlisi d'inversió. Inversions en els processos productius, comercials o de distribució, realitzades per iniciar, incrementar o diversificar l'activitat productiva o comercial.
  
Es considerarà com a subvencionable: la construcció, adquisició i millora de béns immobles, excepte l'adquisició de terrenys i, en explotacions agràries, la compra de terres; la maquinària i els béns d'equip nous, inclosos programes informàtics; els costos generals: honoraris d'arquitectes, enginyers i consultors, estudis de viabilitat, adquisició de patents i llicències, fins a un 12% del cost total.
  
Les inversions no s'iniciaran mentre no es comunique i s'autoritze per part del Servei de Cooperativisme Agrari Valencià.
  
2. La quantia de la subvenció per adquisició d'actius es modularà en funció d'altres subvencions i ajudes públiques que s'hagen obtingut per al mateix projecte. En cap cas se subvencionaran quantitats pel concepte de «fons de comerç».
  
Article 7. Sol·licitud i documentació
  
1. Les sol·licituds i la concessió d'ajudes per a despeses de naturalesa corrent es realitzaran anualment; en el supòsit d'inversions i despeses amortizables podran tenir caràcter plurianual. Les sol·licituds s'acompanyaran dels següents documents:
  
Relació nominal de promotors; escriptura de constitució amb diligència d'inscripció en el registre corresponent; memòria en què es detallen els motius de la constitució, absorció o fusió, els objectius que es pretenen i la conveniència de realitzar les actuacions a fi de formalitzar una nova entitat; planificació econòmica i financera; pressupost desglossat de despeses; compromís de mantenir la inversió almenys cinc anys des de la concessió de l'ajuda; donat el cas de cooperatives de segon grau o integrades en un procés de fusió, si s'escau, els informes d'auditoria de comptes; targeta d'identificació fiscal.
  
2. El personal tècnic del Servei de Cooperativisme Agrari Valencià, depenent de les necessitats de servei, podrà assessorar les entitats que ho sol·liciten, en totes les qüestions que aquestes requerisquen, fins i tot en la planificació econòmica i financera.
  
Article 8. Ajudes: quantia i període d'aplicació
  
1. La quantia màxima total de les ajudes conjuntes per a despeses i inversions serà de 20 milions de pessetes (120.202,42 euros) per entitat i any, dels quals les ajudes per a despeses no superaran els 10 milions de pessetes (60.101,21 euros) per entitat i any.
  
El període d'aprofitament i l'ajuda que es concedirà seran:
  
a) Despeses: durant els tres primers anys des de la constitució, amb percentatges màxims, respectivament, del 50, 40 i 30 per cent de la despesa aprovada.
  
b) Inversions i despeses amortitzables: durant els quatre primers anys des de la constitució, com a màxim el 50% de les despeses, i també de les inversions previstes en l'article sisé, punt b); en el cas d'inversions en explotacions agràries, el percentatge màxim d'ajuda es podrà concedir només en zones desfavorides. Quant als beneficiaris esmentats en l'article quart, punt 1.f), el dret a la percepció de les ajudes es generarà durant els cinc primers anys des de la constitució de la cooperativa o secció.
  
Pel que fa a les cooperatives d'agroturisme, artesania, etc., la participació financera del beneficiari serà com a mínim del 25% de la inversió auxiliable.
  
2. Per tal de fomentar la presència de la dona en els òrgans de govern, representació i gestió de les cooperatives, d'acord amb la seua participació en aquests, es considerarà la seua sol·licitud com a prioritària.
  
Secció segona
  
Ajudes a la constitució i consolidació de consorcis, fusions i altres formes d'integració cooperativa
  
Article 9. Beneficiaris
  
1. Als efectes d'aquesta ordre, s'entén per consorci de cooperatives qualsevol entitat jurídica, societària o associativa les actuacions i els requisits de la qual s'adeqüen a allò que s'estableix en aquesta secció, i la finalitat de la qual serà aconseguir en un termini màxim de quatre anys, des que ha estat considerada com a tal, la fusió dels partícips o la seua conversió en una cooperativa de primer o segon grau.
  
2. També es consideraran consorcis als efectes d'aquesta secció les cooperatives de segon grau, i les de primer grau resultants d'un procés de fusió (o absorció) de dues o més cooperatives que es constituïsquen amb les condicions i finalitats previstes en aquest article, i complisquen, a més a més, les disposicions del Decret 108/1994, de 7 de juny, del Govern Valencià, pel qual es reglamenten les empreses agroalimentàries preferents. Si provenen de la transformació d'un consorci, es computarà als efectes de l'article tretze el període de temps durant el qual es van beneficiar d'aquesta ajuda.
  
3. Els consorcis prendran la forma jurídica que decidiran els socis. Podrà acceptar-se una participació minoritària de socis no cooperatius si s'hi infereix un benefici manifest per al consorcio i, en tot cas, es manté com a finalitat d'aquest la fusió o la constitució d'una cooperativa de primer o segon grau, en un termini màxim de quatre anys.
  
4. Les activitats del consorci haran d'estar relacionades amb qualssevol dels objectius previstos en l'article tercer i, en tot cas, el consorci haurà de realitzar íntegrament l'activitat o les activitats consorciades.
  
Article 10. Requisits
  
Els requisits que han de complir els consorcis de cooperatives per poder accedir a aquestes ajudes, llevat del cas de la constitució de cooperatives de primer grau a què es fa referència en el paràgraf segon de l'article nové, són els següents:
  
a) El nombre d'empreses integrants ha de ser de tres com a mínim, tret del supòsit previst en l'apartat 2 de l'article anterior.
  
b) Cal canalitzar les activitats consorciades al 100% a través del consorci.
  
c) Pel que fa a la seua situació econòmica:
  
- Almenys dues de les cooperatives integrants han de tenir dos exercicis econòmics complets d'activitat.
  
- En el darrer exercici econòmic tancat, cap de les cooperatives no ha de superar el 70% de l'import net de xifra de negocis agregada de totes elles, respecte de les activitats consorciades, excepte quan la beneficiària siga una cooperativa de primer grau resultant d'un procés de fusió.
  
- Les cooperatives associades, en el cas d'haver incorregut en pèrdues, han d'haver seguit, per a la imputació i la dels retorns passius, el procediment previst en el Decret Legislatiu 1/1998, de 23 de juny, del Govern Valencià, text refós de la Llei de Cooperatives de la Comunitat Valenciana, o, si escau, la Llei 27/1999, de 16 de juliol, de Cooperatives.
  
d) L'entitat beneficiària ha d'estar constituïda abans del 15 de maig de l'any de sol·licitud de l'ajuda.
  
Article 11. Conceptes subvencionables
  
1. Es consideraran com a subvencionables els següents:
  
a) Despeses. Despeses administratives inicials: lloguer de locals, material d'oficina, costos de personal administratiu, costos generals i les despeses legals i administratives.
  
b) Despeses amortitzables. Despeses de constitució i primer establiment, estudi de viabilitat, de mercat, de sistemes de gestió i anàlisis d'inversions prèvies a la constitució o fusió.
  
c) Constitució d'una reserva especial d'integració cooperativa, la qual s'aplicarà obligatòriament al finançament d'inversions i despeses amortitzables, en els termes de l'article dotze, i que garantirà el funcionament continuat de l'entitat i la vinculació dels seus membres. Aquesta reserva serà independent de qualsevol altra que tinga constituïda l'entitat.
  
d) Pla de reestructuració que haurà de ser aprovat pel Servei de Cooperativisme Agrari Valencià, i que contindrà:
  
- Els objectius bàsics que cal assolir mitjançant la reconversió de les actuals estructures empresarials dels socis del consorci i el disseny d'una nova organització i estructura del consorci.
  
- Els ajustaments necessaris per aconseguir aquests objectius i les mesures de caràcter industrial, comercial, financer i laboral que comporta.
  
2. La consideració d'una inversió com a auxiliable estarà subjecta a les mateixes condicions que les esmentades en l'article cinqué, punt 4.
  
3. Es consideraran com a subvencionables els mateixos conceptes inversors de l'article sisé 1.b).
  
4. La quantia de la subvenció per adquisició d'actius es modularà d'acord amb altres subvencions o ajudes públiques que s'hagen obtingut per al mateix projecte. De cap manera se subvencionaran quantitats pel concepte de «fons de comerç».
  
Article 12. Reserva especial d'integració cooperativa
  
1. La reserva especial d'integració cooperativa, que tindrà com a finalitat la realització d'inversions comunes amb titularitat del consorci i independents de cada cooperativa, es formarà:
  
a) Amb les subvencions concedides amb la finalitat específica de constituir aquesta reserva.
  
b) Amb les aportacions específiques del consorci o dels membres associats, per mitjà de lliuraments o retencions en la quantia i les condicions que es determinaran.
  
2. La reserva és una part del patrimoni de l'entitat de caràcter irrepartible. Els actius en què es materialitze no podran ser pignorats ni afectats a préstecs o comptes de crèdit. Aquesta reserva es materialitzarà en béns d'actiu clarament determinats. Fins al moment de la inversió, els seus recursos es conservaran en efectiu o en béns de fàcil liquidesa, a través de dipòsits en entitats financeras o inversions en fons públics i valors emesos per empreses públiques. Els rendiments financers de la reserva s'aplicaran a la mateixa finalitat.
  
3. En cas de dissolució de l'entitat sense que s'haja produït la fusió o la integració de les cooperatives que la formen, aquesta estarà obligada a reintegrar a la Generalitat Valenciana íntegrament la part de la reserva constituïda amb les subvencions de la Conselleria d'Agricultura, Pesca i Alimentació.
  
4. En tot cas, les característiques de la reserva es mantindran fins que es produïsca la fusió o constitució de la cooperativa de primer o segon grau, objectiu últim del consorci; en aquests casos, la reserva, segons s'aplique a la seua finalitat, es distribuirà obligatòriament així: la dotació corresponent a les subvencions rebudes a l'empara de l'article tretze, 2.b) d'aquesta ordre s'incorporarà al fons de reserva obligatori. La resta passarà a capital social.
  
5. L'ús de la reserva especial d'integració cooperativa per realitzar inversions pròpies del consorci haurà de ser prèviament aprovada pel Servei de Cooperativisme Agrari Valencià.
  
Article 13. Ajudes: quantia i període d'aplicació
  
1. Despeses: durant els tres primers anys des de la constitució, amb percentatges màxims, respectivament, del 50, 40 i 30 per cent de la despesa aprovada, amb un límit de 10 milions de pessetes (60.101,21 euros) per consorci i any.
  
No obstant això, quant als costos d'ajust, de naturalesa corrent, previstos en el pla de reestructuració de l'article onze, la subvenció serà com a màxim del 50%, i el període d'aprofitament, el de vigència del pla esmentat que aprovarà el Servei de Cooperativisme Agrari Valencià. En tot cas, la sol·licitud i concessió de les ajudes per a despeses de naturalesa corrent es realitzaran anualment.
  
2. Inversions i despeses amortitzables: durant els quatre primers anys des de la constitució, les quanties de les ajudes segons l'activitat subvencionable seran les següents:
  
a) Despeses amortitzables previstes en l'article onze, b): com a màxim el 50% del cost.
  
b) Constitució del fons de reserva especial d'integració cooperativa: l'ajuda podrà arribar, com a màxim, a una xifra equivalent a la mateixa quantitat amb què el consorci o els seus socis doten la reserva especial d'integració cooperativa.
  
c) Pla de reestructuració: haurà de ser presentat dinx dels quatre primers anys des de la constitució del consorci, i una vegada aprovat pel Servei de Cooperativisme Agrari Valencià, les ajudes concedides dins del període de vigència d'aquest seran, com a màxim, el 50% de les despeses amortitzables i de les inversions realitzades per iniciar, augmentar o diversificar l'activitat productiva o comercial. En tot cas, la inversió no s'iniciarà fins que no haja estat comunicada i autoritzada pel Servei de Cooperativisme Agrari Valencià.
  
d) Per fomentar la presència de la dona en els òrgans de govern, representació i gestió de les cooperatives, d'acord amb la seua participació en aquests, es considerarà la seua sol·licitud com a prioritària.
  
Article 14. Pla d'actuació
  
1. El Servei de Cooperativisme Agrari Valencià podrà sol·licitar al consorci un pla d'actuació en el qual s'especificaran els objectius perseguits, el calendari d'execució, les entitats integrants, les línies generals d'actuació i les aportacions que han de realitzar les cooperatives, com també la seua viabilitat. En el cas de sol·licitar ajudes per a la realització d'inversions, serà obligatori presentar la planificació econòmica i financera d'aquelles.
  
2. El personal tècnic del Servei esmentat, d'acord amb les necessitats de servei, podrà assessorar les entitats que ho sol·liciten en tots els aspectes que aquestes li demanen.
  
Article 15. Comissió mixta
  
Per al seguiment del desenvolupament del pla d'actuació, podrà crear-se una comissió mixta que estarà integrada per un representant del Servei de Cooperativisme Agrari Valencià i per un representant de cadascuna de les cooperatives integrants del consorci.
  
Article 16. Sol·licituds i documentació
  
Les sol·licituds per a l'obtenció d'aquestes subvencions es formularan cada any per a les activitats que es preveurà realitzar al llarg d'aquest, i s'acompanyaran de la documentació següent: relació nominal d'entitats integrades en l'activitat, còpia de l'acta de l'òrgan d'administració en què es va prendre l'acord d'autoritzar la petició de subvenció i l'afectació a la reserva especial, comptes anuales i informe d'auditoria de comptes, pressupost detallat de despeses, pla de reestructuració o planificació econòmica i financera de la inversió, i targeta d'identificació fiscal.
  
CAPÍTOL II
  
Subvencions a interessos de préstecs
  
i a la capitalització cooperativa
  
Article 17. Objectius
  
L'objectiu d'aquesta línia de subvenció és facilitar la correcta estructuració de passius financers, i un nivell de capitalització adequat, necessaris per escometre els processos de modernització i reconversió de les cooperatives agràries valencianes.
  
Article 18. Beneficiaris
  
1. Podran ser beneficiaris d'aquestes ajudes: les cooperatives agràries de qualsevol grau, els consorcis de cooperatives, les empreses participades majoritàriament per cooperatives, les organitzacions representatives del cooperativisme agrari valencià.
  
Tots aquests possibles beneficiaris han de tenir la seu social a la Comunitat Valenciana, sense perjudici del qu s'estableix en l'article 22 d'aquesta ordre.
  
2. Tota consideració que es realitzarà en aquest capítol a les cooperatives serà aplicable a qualsevol possible beneficiari.
  
Article 19. Requisits i conceptes subvencionables
  
a) Dels beneficiaris:
  
1. Que, d'acord amb els comptes anuals corresponents a l'últim exercici tancat, els quals caldrà haver formulat segons allò que s'estableix en el Reial Decret 1643/1990, de 20 de desembre, pel qual s'aprova el Pla General de Comptabilitat (BOE de 27/12/90), la cooperativa es caracteritze per:
  
- No presentar una xifra negativa de fons propis ajustats. S'entén per fons propis ajustats la xifra de fons propis del balanç, neta d'aportacions al capital social no desembossades, retorns passius pendents i altres deutes per imputació de despeses.
  
- Que, en cas d'haver incorregut en pèrdues, la imputació i, si s0'escau, els possibles retorns passius hagen seguit el procediment previst en el Decret Legislatiu 1/1998, de 23 de juny, del Govern Valencià, text refós de la Llei de Cooperatives de la Comunitat Valenciana, o, si escau, la Llei 27/1999, de 16 de juliol, de Cooperatives.
  
2. Que l'informe d'auditoria corresponent als comptes anuals esmentats continga una opinió favorable i sense reserves o, si no n'hi ha, opinió favorable subjecta a tals reserves o incertituds que, aplicant criterios de màxima prudència valorativa en la repercussió econòmica no impliquen la desaparició dels recursos propis de la cooperativa.
  
3. L'entitat beneficiària haurà d'estar constituïda abans del 15 de maig de l'any de sol·licitud de l'ajuda.
  
b) De la inversió:
  
1. La consideració d'una inversió com a auxiliable estarà subjecta a les mateixes condicions que les esmentades en l'article cinqué 4).
  
2. Es consideraran com a subvencionables els mateixos conceptes inversors previstos en l'article sisé 1.b).
  
Article 20. Quantia de les ajudes dels préstecs per a inversions
  
Les operacions de crèdit la finalitat de les quals serà la prevista en l'article 17, independentment del termini de durada del préstec, podran obtenir, durant els sis primers anys de vida d'aquest, una subvenció que, com a màxim, serà equivalent a cinc punts del tipus d'interés anual, considerant als efectes del càlcul que la vida de l'operació és d'aquest termini.
  
Article 21. Quantia dels préstecs que se subvencionaran i prioritats
  
1. el finançament de noves inversions que contribuïsquen a la modernització i reconversió del sector cooperatiu agrari s'ajustarà als límits següents:
  
a) La quantia mínima serà de 10 milions de pessetes (60.101,21 euros) per entitat.
  
b) La quantia màxima del principal susceptible de subvenció serà del 80% de l'import de la inversió no coberta per altres subvencions o ajudes públiques que s'obtinguen pel mateix projecte. En tot cas, la quantia màxima estarà subjecta als límits següents: límit absolut de 300 milions de pessetes (1.803.036,31 euros) per cooperativa, i límit relatiu el 500% dels fons propis ajustats de l'entitat.
  
2. La concessió d'aquesta ajuda anirà d'acord amb la naturalesa i les característiques del beneficiari, amb l'ordre de prioritat següent:
  
- Empreses que poden considerar-se com a beneficiàries d'aquesta ordre segons les disposicions dels articles quart i nové.
  
- Indústries preferents qualificades com a tals pel Decret 108/1994.
  
- La resta de sol·licitants.
  
Article 22. Préstecs per a aportacions a capital social i/o a d'altres fons
  
1. S'estableix un règim especial per a les cooperatives els socis de les quals, fins i tot els de nova incorporació, subscriguen i desemborsen en la seua totalitat aportacions al capital social i/o a d'altres fons per modernitzar-se i reconvertir-se.
  
2. La subscripció i desemborsament en efectiu i simultàniament del 100% d'aportacions al capital social i/o a d'altres fons que realitzen els socis de qualsevol cooperativa agrària amb seu social en la Comunitat Valenciana tindrà, a l'efecte d'aquesta ordre i del conveni amb les entitats financeras esmentat abans, la consideració de crèdit a la cooperativa, i gaudirà, en conseqüència, dels mateixos drets a ser finançats en les condicions favorables establides sense perjudici que, si s'escau, es formalitzen crèdits personals a cada soci en funció del nominal total de les seues aportacions al capital i/o a d'altres fons subscrites i desemborsades, i a l'obtenció de subvencions públiques en la part no subvencionada per altres administracions públiques.
  
El Servei de Cooperativisme Agrari Valencià, a l'efecte de l'eficàcia en la gestió d'aquest règim especial, podrà establir un valor mínim del crèdit personal al soci.
  
3. Les aportacions al capital social i/o a d'altres fons subscrites i desemborsades d'acord amb el que s'estableix en aquest article hauran de romandre en aquell almenys durant el termini de vigència del préstec amb el qual hagen estat finançades.
  
Article 23. Condicions dels préstecs que se subvencionaran
  
a) Termini: la duració dels préstecs serà de 6 anys com a mínim.
  
b) Amortització del principal: s'efectuarà els dies 31 de març i 30 de setembre de cada any, per semestres vençuts, en la quantia que resulte de dividir el principal de l'operació entre els semestres de vigència del préstec, tret del que s'estableix en la lletra següent.
  
c) Carència de principal: es fixarà sobre la base del període necessari per a la posada en marxa de la inversió o depenent del pla de viabilitat de l'empresa. En cap cas podrà excedir de dos anys.
  
d) Tipus d'interés: el nominal es revisarà semestralment i no podrà excedir de l'euribor de referència més un diferencial màxim d'un punt.
  
S'entén per euribor de referència la mitjana aritmètica dels tipus d'interés d'euribor, euro interbank offered rate a termini de sis mesos publicat per la Federació Bancària Europea a les 11.00 hores la data del qual correspon als últims set dies hàbils immediatament anteriors a l'inici de cada període de liquidació, amb l'exclusió, per al càlcul, de dos dels set valors que s'hagen pres i que es corresponguen amb el major i el menor d'ells.
  
El valor del tipus de referència es revisarà el primer d'abril i el primer d'octubre de cada any d'acord amb el que s'estableix en el paràgraf anterior.
  
e) Abonament d'interessos: s'efectuarà els dies 31 de març i 30 de setembre de cada any, depenent del crèdit viu de l'operació en el semestre esmentat.
  
f) Comissions: les màximes no excediran en conjunt del 0,50% del principal de l'operació.
  
g) Garantia: les exigibles per a aquestes operacions seran les admeses en dret, a criteri de l'entitat financera prestamista.
  
Article 24. Sol·licituds i documentació
  
1. Les cooperatives que desitgen acollir-se a aquestes ajudes hauran de presentar les seues sol·licituds, acompanyades de la documentació següent:
  
a) Certificat d'aprovació per part de l'Assemblea General de socis dels comptes anuals corresponents a l'últim exercici tancat, amb expressió consolidada i per seccions, amb certificat d'inscripció en el registre de cooperatives de la conselleria que tinga atribuïda aquesta competència.
  
b) Informe d'auditoria dels comptes referits en la lletra anterior, subjecte a la normativa legal aplicable i, si s'escau, amb el certificat d'inscripció en el registre esmentat.
  
c) Certificat de concessió de l'operació, així com l'ordre de pagament de la subvenció, que tindrà caràcter irrevocable.
  
d) Pla de viabilitat economicofinancera, en el qual, si s'escau, s'establiran a més a més les necessitats de subscripció i desemborsament previ de determinades aportacions al capital social per part dels socis de les cooperatives, especialment si es dóna el cas que les operacions d'endeutament preexistents no es troben al corrent de pagaments.
  
2. Posat cas que la cooperativa tanque l'exercici a 31 de desembre i a la data de finalització del termini per a la presentació de sol·licituds no haja estat celebrada la sessió d'aprovació de comptes per part de l'Assemblea General de socis, es facilitarà la documentació corresponent a l'exercici immediatament anterior, amb l'obligació d'incorporar a l'expedient, com a més tard el dia primer de juliol, el certificat indicat en l'apartat a).
  
Article 25. Subvencions directes a les aportacions a capital social i/o a d'altres fons
  
a) Atés que l'objecte d'aquesta mesura és idèntic al de l'apartat 1 de l'article vint-i-dos, la subscripció total de les aportacions a capital social i/o a d'altres fons que, en conjunt, no superen els cinquanta milions de pessetes (300.506,05 euros) per cooperativa i el desemborsament de les quals, deduïda la subvenció, es realitze en efectiu i simultàniament, podrà beneficiar-se d'una ajuda en els termes previstos en aquest article.
  
Les aportacions hauran de romandre, segons corresponga, en el capital social i/o en d'altres fons almenys durant un període de sis anys des de la concessió de la subvenció.
  
b) L'ajuda consistirà en una subvenció única que, com a màxim, serà del 30% de les aportacions. Aquestes ajudes són incompatibles amb les sol·licitades o obtingudes, per a la mateixa finalitat, de qualsevol administració pública, tant si es concedeix a les aportacions dels socis com al capital social i/o a d'altres fons.
  
c) Sol·licituds i documentación: a més de la documentació general de l'article vint-i-set, es presentarà:
  
Certificat de l'acord de l'Assemblea General en el qual s'indique expressament l'aportació, a capital social i/o a d'altres fons, que han de realitzar els socis.
  
Certificat amb la relació de socis que realitzaran les aportacions, amb indicació de: número d'ordre, nom, NIF, domicili, població, número de soci i quantia de la seua aportació.
  
Per cada soci, l'ordre de pagament de la subvenció que li corresponga segons la seua aportació, a favor de la cooperativa, que tindrà caràcter irrevocable.
  
Article 26. Altres informes
  
El Servei de Cooperativisme Agrari Valencià podrà sol·licitar informe a l'Institut Valencià de Finances quan la cooperativa es trobe inscrita en el Registre Especial de Cooperatives amb Secció de Crèdit de la Comunitat Valenciana, així com a la direcció general competent en matèria de cooperativisme.
  
El personal tècnic del servei esmentat, segons les necessitats del servei, podrà prestar a les cooperatives que així ho sol·liciten l'assessorament tècnic que aquestes li requerisquen, fins i tot en l'elaboració del pla de viabilitat mencionat.
  
CAPÍTOL III
  
Disposicions generals
  
Article 27. Procediment
  
1. Les sol·licituds de les ajudes aniran acompanyades de la documentació complementària que en cada cas s'indique, en la qual constarà expressament el tipus d'ajuda sol·licitada.
  
2. S'adjuntarà a cada sol·licitud d'ajuda, a més de la documentació específica, aquella que acredite que l'entitat sol·licitant es troba al corrent de les seues obligacions tributàrias i amb la Seguretat Social, d'acord amb la normativa vigent. Igualment, haurà d'estar al dia en les obligacions administratives que tinga amb la Generalitat Valenciana.
  
3. Les noves cooperatives, durant l'exercici econòmic de la seua constitució, solament hauran d'aportar, com a justificació d'estar al corrent de pagaments a la Hisenda Pública i a la Seguretat Social, l'alta en l'impost d'activitats econòmiques i l'alta de l'empresa en la Seguretat Social (excepte quan per llei estiguen exemptes d'aquestes obligacions), llevat que siga per transformació d'una altra entitat o per fusió. En aquest cas presentaran les referents a aquestes.
  
4. A més de la documentació requerida en cada tipus d'ajuda, el Servei de Cooperativisme Agrari Valencià podrà sol·licitar, en cada cas, la documentació complementària que estime conveniente o inspeccionar in situ l'objecte de la subvenció.
  
5. El mencionat servei facilitarà impresos normalitzats per a la sol·licitud de les ajudes, als qui ho sol·liciten.
  
Article 28. Terminis de presentació
  
El termini de presentació de sol·licituds de les ajudes regulades en aquesta ordre finalitzarà el 31 de març de cada any.
  
Article 29. Termini de resolució
  
El termini màxim per a resoldre les sol·licituds serà de sis mesos des de la finalització del termini de presentació. Si en aquest termini no es dicta la resolució, s'entendrà que la sol·licitud ha estat desestimada, sense perjudici de l'obligació de l'administració de resoldre expressament totes les peticions que se li formulen.
  
Article 30. Obligacions del beneficiari
  
1. Són obligacions del beneficiari:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant la Conselleria la realització de l'activitat o l'adopció del comportament, així com el compliment dels requisits i les condicions que determinen la concessió o aprofitament de l'ajuda. La justificació de la realització de l'activitat que es finance amb alguna de les subvencions a que fa referència aquesta ordre es realitzarà mitjançant la presentació de les factures i els justificants de pagament. Les despeses corrents, quan facen referència a despeses de personal, es justificaran amb la presentació de les nòmines corresponents.
  
El termini de presentació dels documents que acrediten la realització de l'activitat o la inversió subvencionada finalitzarà en l'exercici pressupostari per al qual, en cada cas, s'haja concedit l'ajuda pública. En el cas de subvencions plurianuals, es justificarà en cada any o exercici pressupostari per l'import de l'anualitat corresponent
  
c) Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
d) Comunicar a la Conselleria l'obtenció de subvencions o ajudes per a la mateixa finalitat procedents de qualsevol administració o ens públic.
  
2. Qualsevol alteració de les condicions tingudes en compte per a la concessió de la subvenció i, en qualsevol cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a l'anul·lació de la resolució de concessió.
  
3. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtenir la subvenció sense complir les condicions que s'hi requereixen.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
DISPOSICIONS ADDICIONALS
  
Primera
  
Les sol·licituds que, de conformitat amb l'anterior règim d'ajudes regulat per l'Ordre de 20 d'abril de 1995, hagen estat tramitades des de l'inici d'aquest any fins a la publicació d'aquesta disposició i, en qualsevol cas, dins del termini previst en l'article vint-i-vuit, es consideraran acollides a aquest règim sempre que complisquen allò que es disposa en aquesta ordre.
  
Segona
  
La concessió de les ajudes previstes en aquesta ordre queda supeditada al que es disposa en l'article 88.3 del Tractat Constitutiu de la Comunitat Europea i la resta de normativa aplicable sobre competència.
  
DISPOSICIÓ DEROGATÒRIA
  
Es deroga l'Ordre de 20 d'abril de 1995, de la Conselleria d'Agricultura, Pesca i Alimentació, per la qual s'aproven les noves bases reguladores de les ajudes al cooperativisme agrari valencià (DOGV núm. 2.499, de 3 de maig de 1995).
  
DISPOSICIONS FINALS
  
Primera
  
El director general de Pesca i Comercialització Agrària dictarà les disposicions necessàries per al desplegament i l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 15 de febrer de 2001
  
La consellera d'Agricultura, Pesca i Alimentació


Còpia Permalink ELI